Fylkeslegen oppretter tilsynssak mot Årdal
I dag møtte 30-åringen, som er siktet for å ha knivdrept bussjåføren og to passasjerer på Valdresekspressen, sin forsvarer Fredrik Verling for andre gang. - Han fremstår som rolig og høflig. Men møtene er preget av at han er på et sykehus, og han er preget av det han har vært gjennom, sier Verling til VG. - Hva sier han om det som har skjedd? - Vi har ingen dialog om hendelsen eller omstendighetene rundt den. Vi har heller ikke snakket om han erkjenner straffskyld etter siktelsen, sier Verling. Samtalene, som foregår med tolk på Sandviken sykehus i Bergen, varte også i dag i om lag en halvtime.Fylkeslegen informerte onsdag Årdal kommune om at han ville opprette sak for å se på helsetilbudet til asylsøkerne og sørsudaneren spesielt, skriver Bergens Tidende. - Sakens alvorlighet gjør at vi tar dette opp på eget initiativ med sikte på å avklare helsetjenestene som kommunen har tilbudt asylsøkerne. Vi vil også se på det denne konkrete person har søkt om og fått av helsetjeneste, sier fylkeslege Per Steinar Stensland, ifølge NTB. Han understreker at fylkeslegen ikke har fått bekymringsmelding eller klage i saken. UDI-sjef Frode Forfang har tidligere innrømmet at nyankomne asylsøkere ikke blir undersøkt for å avdekke mulige traumer eller psykiske lidelser. Den sørsudanske mannen er nå innlagt på Sandviken sykehus, og det er uklart når han kan avhøres. Etter planen skal 30-åringen fremstilles for varetektsfengsling i Bergen tingrett torsdag klokken 11. - Om han stiller i fengslingsmøtet, er noe vi først kan svare på i morgen tidlig. Vi må rett og slett se på om han er sterk nok til det, sier forsvareren til VG Politiinspektør i Hordaland politidistrikt, Sidsel Isachsen, skal ta fengslingen på vegne av Sogn og Fjordane politidistrikt. - Den siste meldingen jeg fikk, var at det er lite trolig at den siktede selv stiller i fengslingen, sier hun. - Det ligger an til å bli en åpen fengsling, men der pressen får referatforbud fra kjennelsen, sier Isachsen til VG.
ÅRDALSTANGEN (VG/NTB) Den trippeldrapssiktede 30-åringen har fortsatt ikke snakket om hva som skjedde på bussen.